Ikasiyam na Aralin: INIHAHAYAG SA ATIN NG DIYOS ANG TUNGKOL SA HAPUNAN NG

 PANGINOON

Natutunan natin sa natapos na aralin kung ano ang sakramento. Napag-aralan din natin ang una sa mga sakramentong ginagamit ng Espiritu Santo upang makipag-ugnayan sa atin. Sa araling ito ay ating tatalakayin ang isa pang sakramento, ang Hapunan ng Panginoon.

Ano ang Hapunan ng Panginoon?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Mateo 26: 26-28 "Habang sila'y kumakain, dumampot si Jesus ng tinapay, at matapos magpasalamat sa Diyos ay pinaghati-hati niya iyon, ibinigay sa mga alagad at sinabi, "Kunin ninyo ito at kainin. Ito ang aking katawan." Pagkatapos, dumampot siya ng kopa, nagpasalamat sa Diyos at ibinigay iyon sa kanila. Sinabi niya, "Uminom kayong lahat nito sapagkat ito ang aking dugo; pinapagtibay nito ang tipan ng Diyos. Ang aking dugo ay mabubuhos para sa kapatawaran ng kasalanan ng marami. "** | **Ang Hapunan ng Panginoon ay isang sakramentong itinatag ni Jesus noong gabi bago ang kanyang kamatayan. Sa sakramentong ito ay ipinagkakaloob sa atin ng Panginoon ang kanyang tunay na katawan at dugo kalakip ng tinapay at alak sa ikapagpapatawad ng ating mga kasalanan. Tinatawag din itong Banal na Komunyon o Eukaristiya. Ito ay sakramento sapagkat itinatag ito ni Jesus; gumagamit ito ng mga nakikitang sangkap (tinapay at alak) na nakaugnay sa Salita ng Diyos; ito rin ay nagkakaloob ng kapatawaran ng kasalanan.** |

Mga Katuruan sa mga Iglesiang Cristiano tungkol sa Hapunan ng Panginoon:

Itinuturo ng Simbahang Katoliko na ang tinapay at alak ay nagiging katawan at dugo ni Cristo sa pamamagitan ng mga salitang binibigkas ng pari. Sa gayong paraan ay muling iniaalay si Cristo para sa kasalanan ng mga tao.

Itinuturo ng karamihan ng mga Iglesiang Protestante gaya ng mga Metodista, Presbyterian, Evangelical Free, Reformed, at iba pa, na ang tinapay at alak ay pawang representasyon o simbolo lamang ng katawan at dugo ni Cristo. Kung magkagayon, itinuturo din nila na sa pagdiriwang ng sakramentong ito, tanging ang tinapay at alak lamang ang naroroon at tinatanggap ng mga nakikibahagi sa sakramentong ito. Dagdag pa nila, ang pagdiriwang ng sakramentong ito ay walang ibang layunin kundi bilang pagsunod sa utos ng Panginoon.

Ano ang tinatanggap natin sa sakramentong ito?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Marcos 14: 22-24 "Habang kumakain sila, si Jesus ay dumampot ng tinapay at nagpasalamat sa Diyos. Pagkatapos, kanyang pinaghati-hati ang tinapay at iniabot sa mga alagad. Sinabi niya, "Kunin ninyo ito; ito ang aking katawan." Dumampot din siya ng kopa at matapos magpasalamat sa Diyos ay iniabot din niya iyon sa mga alagad, at uminom silang lahat. Sinabi niya, "Ito ang aking dugo; pinapagtibay nito ang tipan ng Diyos. Ang aking dugo ay mabubuhos para sa marami."** | **Tinatanggap natin ang tinapay at alak sa ordinaryo o natural na paraan at ang katawan at dugo ni Jesus sa natatangi o ‘di natural na paraan. Tinatawag itong ang Tunay na Presensiya (Real Presence).** |
| **1 Corinto 10: 16 "Hindi ba't ang pag-inom natin sa kopa ng pagpapala na ating ipinagpapasalamat ay pakikibahagi sa dugo ni Cristo? At ang pagkain natin ng tinapay na ating pinipira-piraso ay pakikibahagi naman sa kanyang katawan?"** |  |

Ang katuruan tungkol sa Tunay na Presensiya ay hindi kayang abutin ng kaisipan ng tao. Paano ito naging totoo?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Efeso 3: 20 "Sa kanya na makakagawa nang higit pa kaysa maaari nating hilingin at isipin, sa pamamagitan ng kanyang kapangyarihang naghahari sa atin;"****Mateo 19: 26 "Tiningnan sila ni Jesus at sinabi, "Hindi ito magagawa ng tao, ngunit magagawa ng Diyos ang lahat ng bagay."** | **Hindi ipinaliliwanag sa atin ng Diyos kung paano nagaganap ang Tunay na Presensiya. Sinasabi lang niya sa atin na ito ay totoo at magagawa ng Diyos ang kahit na anong bagay. Ang pangako ng Diyos ang nagkakaloob sa atin ng tunay na katawan at dugo ni Cristo at ng kapatawaran sa ating mga kasalanan. Gaya ng itinuturo ng Biblia tungkol sa bautismo, hindi natin kailangang maunawaan ang lahat ng detalye nito upang ating matanggap ang mga biyayang hatid nito.** |

Anu-ano ang mga biyayang hatid ng Hapunan ng Panginoon?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Mateo 26: 26-28 "Habang sila'y kumakain, dumampot si Jesus ng tinapay, at matapos magpasalamat sa Diyos ay pinaghati-hati niya iyon, ibinigay sa mga alagad at sinabi, "Kunin ninyo ito at kainin. Ito ang aking katawan." Pagkatapos, dumampot siya ng kopa, nagpasalamat sa Diyos at ibinigay iyon sa kanila. Sinabi niya, "Uminom kayong lahat nito sapagkat ito ang aking dugo; pinapagtibay nito ang tipan ng Diyos. Ang aking dugo ay mabubuhos para sa kapatawaran ng kasalanan ng marami.** | **Tinatanggap natin ang kapatawaran ng ating mga kasalanan bunga ng paghahandog ni Jesus ng kanyang buhay doon sa krus, minsan para sa lahat ng tao. Ngunit ibinibigay niya ang kanyang tunay na katawan at dugo sa sakramentong ito bilang nakikitang paalala tungkol sa kapatawarang napagwagian niya para sa atin doon sa krus. Ginagamit ito ng Espiritu Santo upang bigyan tayo ng katiyakan na tunay ngang napatawad na tayo at upang palakasin ang ating pananampalataya.** |
| **Lucas 22: 19 "Dumampot din siya ng tinapay, at matapos magpasalamat sa Diyos ay kanyang pinaghati-hati iyon at ibinigay sa kanila. Sabi niya, "Ito ang aking katawan na inihahandog para sa inyo. Gawin ninyo ito bilang pag-alaala sa akin."** | **Inaalala natin ang dakilang sakripisyo o pagpapakasakit ni Jesus.** |
| **1 Corinto 11: 23-26 "Ito ang katuruang tinanggap ko sa Panginoon at ibinigay ko naman sa inyo: noong gabing siya'y ipagkanulo, ang Panginoong Jesus ay dumampot ng tinapay, nagpasalamat at pinagpira-piraso iyon, at sinabi, "Ito ang aking katawan na inihahandog para sa inyo. Gawin ninyo ito bilang pag-aalaala sa akin." Matapos maghapunan, dumampot din siya ng kopa at sinabi, "Ang kopang ito ay ang bagong tipan ng Diyos na pinagtibay ng aking dugo. Tuwing iinumin ninyo ito, gawin ninyo bilang pag-aalaala sa akin." Sapagkat tuwing kakain kayo ng tinapay na ito at iinom sa kopang ito, ipinapahayag ninyo ang kamatayan ng Panginoon hanggang sa kanyang muling pagparito."** | **Ipinahahayag natin sa lahat ng nakikibahagi sa sakramento ang kamatayan ng Panginoon na siyang kabayaran sa kasalanan ng lahat ng tao. Ipinangangaral natin ang ebanghelyo sa pamamagitan nito!** |

Ang Bautismo at ang Hapunan ng Panginoon ay mga sakramento. Ngunit mayroong isang malaking pagkakaiba ang dalawang ito? Ano ang pagkakaibang ito?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **1 Corinto 11: 27-31 "Ang sinumang kumakain ng tinapay at umiinom sa kopa ng Panginoon sa paraang di nararapat ay nagkakasala sa katawan at dugo ng Panginoon. Kaya't dapat siyasatin ng tao ang kanyang sarili bago siya kumain ng tinapay at uminom sa kopa. Sapagkat ang sinumang kumakain at umiinom nang hindi kinikilala ang kahalagahan ng katawan ng Panginoon ay kumakain at umiinom ng kahatulan laban sa kanyang sarili. Iyan ang dahilan kung bakit mahihina at masasaktin ang marami sa inyo, at may ilan ngang namatay na. Kung sisiyasatin natin ang ating sarili, hindi tayo hahatulan ng Panginoon. "** | **Kung nakikibahagi tayo sa Hapunan ng Panginoon ngunit hindi tayo nakahanda, tayo ay tumatanggap ng kahatulan sa ating mga sarili.** |

Paano natin malalaman kung tayo ay nakahanda upang makibahagi sa Hapunan ng Panginoon?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **1 Juan 1: 8,9 "Kung sinasabi nating tayo'y walang kasalanan, dinadaya natin ang ating sarili at wala sa atin ang katotohanan. Subalit kung ipinapahayag natin sa Diyos ang ating mga kasalanan, maaasahan nating patatawarin tayo ng Diyos sa mga ito, at lilinisin tayo sa lahat ng ating kasalanan, sapagkat siya'y tapat at matuwid."** | **Tayo ay nakahanda kung tayo ay nagsisisi sa ating mga kasalanan at mayroon tayong pagnanais na talikuran nang lubusan ang mga ito.** |
| **Mateo 26: 26-28 "Habang sila'y kumakain, dumampot si Jesus ng tinapay, at matapos magpasalamat sa Diyos ay pinaghati-hati niya iyon, ibinigay sa mga alagad at sinabi, "Kunin ninyo ito at kainin. Ito ang aking katawan." Pagkatapos, dumampot siya ng kopa, nagpasalamat sa Diyos at ibinigay iyon sa kanila. Sinabi niya, "Uminom kayong lahat** | **Tayo ay nakahanda kung tayo ay naniniwala na ang sakramentong ito ay tunay na naghahatid ng kapatawaran para sa ating mga kasalanan gaya ng pangako ni Jesus.** |

|  |  |
| --- | --- |
| **nito sapagkat ito ang aking dugo; pinapagtibay nito ang tipan ng Diyos. Ang aking dugo ay mabubuhos para sa kapatawaran ng kasalanan ng marami. "** |  |
| **1 Corinto 11: 27-29 "Ang sinumang kumakain ng tinapay at umiinom sa kopa ng Panginoon sa paraang di nararapat ay nagkakasala sa katawan at dugo ng Panginoon. Kaya't dapat siyasatin ng tao ang kanyang sarili bago siya kumain ng tinapay at uminom sa kopa. Sapagkat ang sinumang kumakain at umiinom nang hindi kinikilala ang kahalagahan ng katawan ng Panginoon ay kumakain at umiinom ng kahatulan laban sa kanyang sarili."** | **Tayo ay nakahanda kung naniniwala tayo na sa bawat pagdiriwang ng sakramentong ito, ang tunay na katawan at dugo ni Jesus ay naroroong kalakip ng tinapay at alak.** |
| **1 Corinto 10: 16, 17 "Hindi ba't ang pag-inom natin sa kopa ng pagpapala na ating ipinagpapasalamat ay pakikibahagi sa dugo ni Cristo? At ang pagkain natin ng tinapay na ating pinipira-piraso ay pakikibahagi naman sa kanyang katawan? Kaya nga, dahil iisa lamang ang tinapay, tayo'y iisang katawan kahit na tayo'y marami, sapagkat nagsasalu-salo tayo sa iisang tinapay."** | **Tayo ay nakahanda kung tayo ay may pagkakaisa sa pananampalataya. Nangangahulugan ito na lahat tayong nakikibahagi sa Hapunan ng Panginoon ay dapat na may lubos na pagkakasundo sa lahat ng katotohanang itinuturo ng Biblia at wala tayong kinikimkim na galit sa kaninuman sa kanila.** |
| **1 Corinto 1: 10 "Mga kapatid, ako'y nakikiusap sa inyo, sa pangalan ng ating Panginoong Jesu-Cristo, magkaisa kayo at huwag magkabaha-bahagi maging sa isipan at maging sa layunin."** |  |
| **Roma 16: 17 "Mga kapatid, nakikiusap ako sa inyo: mag-ingat kayo sa mga pasimuno ng mga pagkakampi-kampi at sanhi ng pagtalikod dahil sa pagsalungat nila sa mga aral na tinanggap ninyo. Iwasan ninyo sila."** |  |
| **Mateo 5: 23-24 "Kaya't kung mag-aalay ka ng handog sa dambana para sa Diyos at naalala mong may sama ng loob sa iyo ang iyong kapatid, iwan mo muna ang iyong** |  |

|  |  |
| --- | --- |
| **handog sa harap ng dambana at makipagkasundo ka sa kanya. Pagkatapos, magbalik ka at maghandog sa Diyos."****Mateo 6: 14, 15 ""Sapagkat kung pinapatawad ninyo ang mga nagkakasala sa inyo, patatawarin din kayo ng inyong Ama na nasa langit. Ngunit kung hindi ninyo pinapatawad ang iba, hindi rin naman patatawarin ng inyong Ama ang inyong mga kasalanan."** |  |

Dahil sa seryosong mga babala tungkol sa pakikibahagi sa Hapunan ng Panginoon nang hindi nakahanda, ang ating mga iglesia o kapulungan ay nagsasagawa ng tinatawag na "Close (o Closed) Communion". Ano ang ibig sabihin nito:

Ang “close communion” ay pagsisikap natin na sundin ang mga pamantayan ng Panginoon sa pamamagitan ng:

1. **Paghiling na ang makikibahagi sa Hapunan ay mga Cristianong naniniwala sa Tunay na Presensiya (ang tunay na katawan at dugo ni Cristo ay nasa Hapunan kalakip ng tinapay at alak). Isang Cristiano lamang ang makakikilala sa kamatayan ni Cristo at magpapahayag nito. Isang Cristiano rin lamang na naturuan na ang makakikilala sa tunay na katawan at dugo ni Cristo upang makaiwas sa kahatulan.**
2. **Paghiling na ang mga makikibahagi sa Hapunan ay magkaroon ng pansariling pagsusuri bago ang pagtanggap ng Hapunan. Tungkulin ng bawat isang nakikibahagi sa Hapunan na tiyaking sila ay tunay na nagsisisi. Ang pagtuturo ay isang paraan upang matiyak ito. Ang pagsasagawa ng "close communion" ay isang paraan ng pag-iwas sa tinatawag na "herd mentality."**
3. **Paghiling na ang mga nakikibahagi sa Hapunan ay may lubos na pagkakaisa sa pananampalataya at katuruan at hindi naniniwala, nagtuturo, at nagpapahayag ng anumang maling katuruan. Dahil walang sinumang maaaring humusga sa nilalaman ng puso ng sinuman, ang pagtiyak na ang mga nakikibahagi ay may lubos na pagkakaisa sa pananampalataya ay naisasagawa sa pamamagitan ng pagpapahayag ng pananampalataya. Hindi tayo nagiging tapat at makatotohanan kung tayo ay tumatayo sa altar ng Panginoon at nagpapanggap na tayo ay may pagkakaisa sa pananampalataya kasama ang ibang mga Cristiano o grupo ng mga iglesia, gayong ang ating mga opisyal na pagpapahayag ng pananampalataya ay magkakasalungat.**

Mayroon pang isang bagay na dapat nating talakayin tungkol sa Hapunan ng Panginoon. Gaya ng sa bautismo, hindi iniuutos ng Biblia ang bawat isang detalye kung paano isasagawa ang

Hapunan ng Panginoon. Ang ibang mga kapulungan ay gumagamit ng iisang malaking piraso ng tinapay habang ang iba ay gumagamit ng marami at maliliit na piraso ng tinapay. May mga kapulungang gumagamit ng iisang kopa kung saan umiinom ang lahat, habang ang iba ay gumagamit ng isahang maliliit na kopita. Sa ibang kapulungan, tanging ang pastor lamang ang gumagawa ng lahat, habang sa iba ay may mga laiko na tumutulong sa pastor. Ang mga detalye ng pagdiriwang ng Hapunan ng Panginoon na hindi iniutos sa Biblia ay iniiwan sa malayang pagpapasya ng bawat kapulungan. Ngunit yaong mga iniutos ay hindi dapat baguhin para lamang pagbigyan ang kanya-kanyang mga naisin.

Maikling Pagsusulit

1. **Alin sa mga sumusunod ang pinakamainam na paglalarawan sa Hapunan ng Panginoon?**
	1. **Isang gawain bilang pagsunod sa Diyos**
	2. **Muling pag-aalay kay Cristo**
	3. **Isang sakramento**
2. **Alin sa mga sumusunod ang pinakamainam na naglalarawan kung ano ang naroroon sa Hapunan ng Panginoon?**
	1. **Ang tinapay at alak ay simbolo o representasyon ng katawan at dugo ni Jesus**
	2. **Ang tinapay at alak ay naroroon kalakip ang katawan at dugo ni Jesus**
	3. **Ang tinapay at alak ay nagiging katawan at dugo ni Jesus**
3. **Tama O Mali. Kung hindi nakikibahagi ang isang tao sa Hapunan ng Panginoon, hindi siya maliligtas.**
	1. **Tama**
	2. **Mali**
4. **Sino sa mga sumusunod ang HINDI dapat makibahagi sa Hapunan ng Panginoon?**
	1. **Ang isang mahina ang pananampalataya**
	2. **Hindi kumikilala na siya ay makasalanan**
	3. **Hindi kumikilala sa tunay na katawan at dugo ni Jesus**
	4. **Hindi kumikilala sa itinuturo ng Biblia tungkol sa Hapunan ng Panginoon**
	5. **Lahat ng mga nabanggit**
	6. **2, 3, and 4 lamang**
5. **Ano ang layunin ng "Close Communion"?**
	1. **Husgahan ang pananampalataya ng mga hindi sumasang-ayon sa ating mga katuruan.**
	2. **Iwasang tumanggap ng kahatulan ang mga hindi nakahanda.**
	3. **Ihiwalay ang ating mga sarili sa ibang grupo ng mga mananampalataya.**
6. **Tama O Mali. May bisa lamang ang Hapunan ng Panginoon kung ang ginagamit ay iisang tinapay at iisang kopa.**
	1. **Tama**
	2. **Mali**